KLASA: P-435/23

URBROJ: 711-02-01/06-2024-5

Zagreb, 21. lipnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić kao zamjenice predsjednice Povjerenstva, Igora Lukača, Nike Nodilo-Lakoš i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Milana Reze, OIB:** **…………**, **ravnatelja Uprave u Ministarstvu prostornog uređenja, graditeljstva i državne imovine do 31. svibnja 2023.,** pokrenutom po službenoj dužnosti, na 54. sjednici održanoj 21. lipnja 2024. godine, donosi sljedeću

**ODLUKU**

1. **Obveznik Milan Rezo, ravnatelj Uprave u Ministarstvu prostornog uređenja, graditeljstva i državne imovine do 31. svibnja 2023., nepodnošenjem imovinske kartice u roku od 30 dana po prestanku obnašanja dužnosti, počinio je povredu odredbe članka 10. stavka 2. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Milan Rezo, ravnatelj Uprave u Ministarstvu prostornog uređenja, graditeljstva i državne imovine do 31. svibnja 2023., nije podnio imovinsku karticu u roku od 30 dana po prestanku obnašanja dužnosti.

Obzirom je imenovani obnašao dužnost pomoćnika ministra graditeljstva i prostornog uređenja u mandatu od 01. ožujka 2016. godine do 23. srpnja 2020. godine, dužnost pomoćnika ministra prostornog uređenja, graditeljstva i državne imovine u mandatu od 23. srpnja 2020. godine do 11. veljače 2021. godine te ravnatelja Uprave u Ministarstvu prostornog uređenja, graditeljstva i državne imovine u razdoblju od 11. veljače 2021. godine do 31. svibnja 2023. godine, ima status obveznika sukladno članku 3. stavku 3. ZSSI-a te je postupati po odredbama navedenog zakona.

Uvidom u Registar obveznika Povjerenstvo je utvrdilo da obveznik nije podnio imovinsku karticu u roku od 30 dana po prestanku obnašanja dužnosti.

Slijedom navedenog, Povjerenstvo je dana 04. prosinca 2023. godine, utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a i o istome je obavijestilo obveznika putem obavijesti Broj:711-I-2757-P-305/23-02-24, te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se očitovao na navedenu obavijest navodeći da je Vlada Republike Hrvatske na 222. sjednici donijela Rješenje o njegovom razrješenju na mjestu ravnatelja Uprave za prostorno uređenje, graditeljstva i državne imovine s danom 31. svibnja 2023. godine, radi odlaska na novu dužnost te da je temeljem raspisanog javnog natječaja za odabir direktora za VGO za Muru i gornju Dravu u Hrvatskim vodama sa sjedištem u Varaždinu, Upravno vijeće Hrvatskih voda donijelo Odluku o njegovom odabiru te da je stupanje na snagu Odluke 01. lipnja 2024. godine.

Tijekom postupka utvrđeno je da je obveznik dana 13. ožujka 2024. godine podnio imovinsku karticu povodom prestanka obnašanja dužnosti.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici duži podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Dakle, obzirom je nesporno utvrđeno da obveznik Milan Rezo nije podnio imovinsku karticu u roku od 30 dana po prestanku obnašanja dužnosti, već sa zakašnjenjem dana 13. ožujka 2024. godine, imenovani je počinio povredu članka 10. stavka 2. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

Člankom 49. ZSSI-a propisano je da se opomena može izreći obvezniku ako se prema njegovom postupanju i odgovornosti te prouzročenoj posljedici radi o očito lakšem kršenju odredaba ZSSI-a.

U ovom konkretnom slučaju, Povjerenstvo je obvezniku izreklo sankciju opomene. Prilikom odmjeravanja vrste sankcije prije svega je obzir uzelo činjenicu da je obveznik ipak, iako sa zakašnjenjem, podnio imovinsku karticu povodom prestanka obnašanja dužnosti. Također, Povjerenstvo kao olakotnu okolnost obvezniku uzima u obzir i činjenicu da protiv imenovanog do sada pred Povjerenstvom nisu donesene odluke kojima bi bila utvrđena povreda vezana uz propust podnošenja imovinskih kartica te drugih povreda ZSSI-a. Slijedom svega navedenog, Povjerenstvo smatra izricanje sankcije opomene svrsishodnim obzirom na sve navedene okolnosti slučaja.

Stoga je Povjerenstvo donijelo odluku kako je navedeno u izreci.

 ZAMJENICA PREDSJEDNICE POVJERENSTVA

 Ines Pavlačić, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Milan Rezo, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana